Mike Legarth (KF), 2009-04-29:
Tak, hr. formand.
Det er ikke nogen hemmelighed, at vi i Det Konservative Folkeparti er glade og stolte over, at vi i dag tager fat på folketingsforhandlingerne om en skattereform af historiske dimensioner.
Vi står over for en række store udfordringer både lige nu og især også i de kommende år, og dem tager vi med reformen fat på.
Jeg vil også godt sige tak til Skattekommissionen for et glimrende og velbearbejdet oplæg.
De har virkelig udført et stort stykke arbejde.
Også tak til SKAT's embedsmænd, ikke mindst dem, der sidder i logen i dag.
Vi er fuldstændig bevidste om, at man har arbejdet på højtryk for at kunne levere på alle de udredninger, vi har bedt om at få tal og forslag på.
Med en førsteplads i indkomstbeskatning set på verdensplan
har vi en meget stor udfordring på det punkt, og den bliver kun større fremover, når de store årgange går på pension.
Samtidig er der desværre mange danskere, der bliver tilbageholdende med at starte egen virksomhed, efteruddanne sig, søge højere stilling eller i det hele taget at yde en ekstra indsats, fordi de er bange for, at en stor del af fortjenesten vil blive ædt op af den høje skat.
Det er til skade for hele vort samfund.
Men hvorfor skal vi i det hele taget beskatte det, vi har så hårdt brug for så markant?
Med den reform, vi nu sætter i søen, tager vi fat om nældens rod og sænker marginalskatten med 7,5 procentpoint ved helt at fjerne mellemskatten og sænke bundskatten.
Samtidig løfter vi en masse mennesker ud af topskatten, nærmere betegnet 350.000.
Når vi hæver topskattegrænsen, vil det bedre kunne betale sig at arbejde fremover.
Dermed viser vi, at skattelettelser er en offensiv og et offensivt politisk instrument, som er til gavn for hele vores samfund.
Vi står lige nu midt i en krise, som vi ikke kender rækkevidden af, og det, der er allermest behov for i sådan en situation, er optimisme.
Med skattereformen bringer vi optimismen tilbage i dansk økonomi, og vi understøtter det initiativ og den virketrang, som vi ved danskerne stadig har masser af.
Vi giver økonomien et tiltrængt skub ved at give danskerne flere af deres egne penge mellem hænderne.
I krisetider har vi selvfølgelig også behov for tryghed, og særligt boligejere har været nervøse ved udsigten til ændringer i rentefradraget.
Men boligejere og andre med store renteudgifter kan sove roligt om natten, for selv om vi skruer lidt på fradragene for de store renteudgifter, vil regnestykket gå lige op, også for dem, som ikke får stigende renteudgifter tilbage via skattelettelser på arbejde.
De vil blive kompenseret efterfølgende.
Det står lysende klart, at hvis vi ikke gør noget ekstraordinært for at nedbringe danskernes energiforbrug, er det miljøet, der kommer til at betale.
Og det bliver dyrt, for vi kan ikke bare rulle det tilbage, når først miljøet har lidt skade.
På den måde bliver det dyrere at forurene, samtidig med at gevinsten ved at spare på energien bliver større.
Så det er også en grøn reform, som belønner dem, der tænker over, hvor meget de belaster miljøet og klimaet i dagligdagen.
Den tredje store udfordring, som reformen tager fat på, er forebyggelses- og sundhedsområdet.
For gør vi ikke noget på det område, vil flere sygdomme og dødsfald fremover være knyttet til den usunde levestil.
Den udvikling kan vi ikke blot passivt se til.
Derfor er det en sund reform, som gør det lidt dyrere at ryge og at vælge de fede og usunde fødevarer frem for de sunde.
Og så slår vi så afgjort flere fluer med ét smæk med denne skattereform.
I Det Konservative Folkeparti har vi længe haft et ønske om en regulær reform af skattesystemet.
Vi har været meget glade for de skattelettelser, vi har været med til at gennemføre i de senere år, men vi ved også, at vi har brug for en større reform, og vi opnår de bedste resultater, når vi ser hele systemet i sammenhæng.
Det er den opgave, vi nu tager fat på, og det ser jeg frem til at forhandle videre om under udvalgsarbejdet og debattere her i Folketingssalen.
Det var min indledende kommentar.